b'\n_START_ARTICLE_\nEnter Sandman\n_START_SECTION_\nComposici\xc3\xb3 i enregistrament\n_START_PARAGRAPH_\nFou la primer can\xc3\xa7\xc3\xb3 composta per aquest \xc3\xa0lbum, i ho feren seguint el m\xc3\xa8tode general de la banda, \xc3\xa9s a dir, despr\xc3\xa9s de compartir idees i conceptes els quatre membres de la banda, Hetfield i Ulrich solien compondre la lletra i la m\xc3\xbasica. En aquesta ocasi\xc3\xb3 van desenvolupar la can\xc3\xa7\xc3\xb3 a partir d\'un riff de guitarra generat per Hammett. Van finalitzar les parts instrumentals amb for\xc3\xa7a rapidesa, en canvi, Hetfield no va aconseguir lligar les melodies vocals i les lletres durant molt temps. A m\xc3\xa9s, les lletres originals no van ser les incloses en la versi\xc3\xb3 final. Inicialment tractaven com destruir una fam\xc3\xadlia perfecta degut a un greu secret, per\xc3\xb2 per primera vegada, Ulrich i Bob Rock, li van suggerir que podia escriure millors lletres per la can\xc3\xa7\xc3\xb3. Finalment van tractar els malsons d\'infantesa, de fet, el t\xc3\xadtol fa refer\xc3\xa8ncia al "sandman" (en catal\xc3\xa0, home de sorra), personatge del folklore nord-europeu que cada nit visita la gent mentre dorm per escampar sorra m\xc3\xa0gica als ulls i aix\xc3\xad tinguin somnis bonics._NEWLINE_Segons l\'enginyer de so Randy Staub, Ulrich va enregistrar una cinquantena de talls de bateria perqu\xc3\xa8 no va gravar tota la can\xc3\xa7\xc3\xb3, i ho va fer per seccions. Aix\xc3\xb2 es deu a la dificultat de realitzar una sola presa per imprimir la intensitat desitjada per la banda. De manera que posteriorment van seleccionar diversos talls i els van editar conjuntament. Rock va donar m\xc3\xa9s import\xc3\xa0ncia al baix del que Metallica havia fet fins ara.\n_START_SECTION_\nRecepci\xc3\xb3\n_START_PARAGRAPH_\nInicialment volien llan\xc3\xa7ar el tema \xc2\xabHolier Than Thou\xc2\xbb com a senzill de debut de l\'\xc3\xa0lbum, per\xc3\xb2 Ulrich va aconseguir conv\xc3\xa8ncer la resta de membres i al productor Bob Rock perqu\xc3\xa8 fos \xc2\xabEnter Sandman\xc2\xbb el senzill escollit. Es va llan\xc3\xa7ar el 30 de juliol de 1991, dues setmanes abans de Metallica. Malgrat que l\'\xc3\xa0lbum va debutar directament al n\xc3\xbamero 1 als Estats Units, el senzill no hi va arribar en cap moment. El seu millor resultat fou el 16\xc3\xa8 lloc en la llista estatunidenca, i el 5\xc3\xa8 en la brit\xc3\xa0nica. Tanmateix fou certificat amb disc d\'or al seu pa\xc3\xads en superar el mig mili\xc3\xb3 d\'unitats venudes. R\xc3\xa0pidament va esdevenir unes les can\xc3\xa7ons m\xc3\xa9s reconegudes de tota la hist\xc3\xb2ria del rock, i fou candidata pels premis Grammy (1992) en la categoria de millor can\xc3\xa7\xc3\xb3 rock. La cr\xc3\xadtica va aclamar la can\xc3\xa7\xc3\xb3 i diversos mitjans la van introduir en diverses llistes de les millors can\xc3\xa7ons de la hist\xc3\xb2ria, del rock i del metal, i tamb\xc3\xa9 destacant el riff de guitarra. El Rock and Roll Hall of Fame la va incloure en la llista de les millors 500 can\xc3\xa7ons de rock. Finalment va rebre les certificacions de disc de plat\xc3\xad als Estats Units i al Canad\xc3\xa0, i tamb\xc3\xa9 disc d\'or a It\xc3\xa0lia._NEWLINE_\xc2\xabEnter Sandman\xc2\xbb fou el segon videoclip de Metallica i el primer de sis dirigits per Wayne Isham. Es va filmar a Los Angeles al juliol i el van llan\xc3\xa7ar a final de mes, dues setmanes abans de la publicaci\xc3\xb3 de l\'\xc3\xa0lbum. Les imatges estan relacionades amb el tema de la can\xc3\xa7\xc3\xb3, ja que combina imatges d\'un nen tenint malsons amb imatges d\'un home vell, i tamb\xc3\xa9 imatges de la banda interpretant la can\xc3\xa7\xc3\xb3. Va guanyar el premi de millor videoclip de rock dur dels premis MTV Video Awards (1992), i tamb\xc3\xa9 fou nominat per la millor fotografia i millor edici\xc3\xb3._NEWLINE_Metallica ha interpretat aquesta can\xc3\xa7\xc3\xb3 pr\xc3\xa0cticament en tots els concerts des del seu llan\xc3\xa7ament, per aquest motiu, diverses versions en directe han estat incloses en moltes compilacions de videoclips i concerts: Live Shit: Binge & Purge, Cunning Stunts, S&M, A Year and a Half in the Life of Metallica i The Videos 1989-2004. En l\'\xc3\xa0lbum S&M van interpretar la can\xc3\xa7\xc3\xb3 junt a l\'orquestra San Francisco Symphony, dirigida per Michael Kamen. Tamb\xc3\xa9 l\'han interpretat en diversos espectacles o cerim\xc3\xb2nies com els MTV Video Music Awards (1991) o els Premis Grammy (1992), el Concert d\'homenatge a Freddie Mercury o els concerts ben\xc3\xa8fics Live Earth._NEWLINE_Durant la Invasi\xc3\xb3 de l\'Iraq de 2003, interrogadors estatunidencs (PSYOP) van utilitzar aquesta can\xc3\xa7\xc3\xb3 contra els presoners poc cooperatius amb la intenci\xc3\xb3 d\'afectar la seva resist\xc3\xa8ncia, ja que els podia resultar molt ofensiva culturalment. Quan es va saber p\xc3\xbablicament aquest fet, Ulrich va comentar en una entrevista que aquests interrogadors eren est\xc3\xbapids per utilitzar la can\xc3\xa7\xc3\xb3 per aquesta fi, ja que aquesta no era la funci\xc3\xb3 de la m\xc3\xbasica. A m\xc3\xa9s, va destacar que podia enumerar m\xc3\xa9s de 30 bandes noruegues de death metal que deixaven Metallica al nivell de Simon & Garfunkel.'